টাইগার পতৌদির পুত্রবধু করিনা কপূর। করিনার পুত্রসন্তান তৈমুর জন্মানোর পর থেকেই আলোড়ন তৈরি হয়েছে। আলোচনার কেন্দ্রে ছেলের নাম নির্বাচন। যাই হোক, সেই বিতর্ক এখন ধামাচাপা পড়ে গিয়েছে। সম্প্রতি একটি সাক্ষাৎকারে বলিউড অভিনেত্রী জানিয়েছেন, তৈমুর ক্রিকেটার হোক এটাই চান তিনি।
অবশ্য করিনার এমন ভাবনা অমূলক নয়। টাইগার পতৌদিকে এখনও শ্রদ্ধা করেন ক্রিকেটভক্তরা। এখনও অনেক উঠতি ক্রিকেটারের স্বপ্ন পতৌদি। তাই করিনাও চান বংশের মান রাখুক তৈমুর। বড় হয়ে ক্রিকেটার হোক। সাক্ষাৎকারে করিনা তাঁর পছন্দের ভারতীয় ক্রিকেটারের নাম জানিয়েছেন।
কার ভক্ত করিনা? ভণিতা না করেই করিনা বলেছেন, তিনি বিরাট কোহলির ‘বিরাট’ ভক্ত। কোহলির ব্যাট দেখতে পছন্দ করে ক্রিকেটবিশ্ব। করিনাও এর ব্যতিক্রম নন। সাক্ষাৎকারে বলিউডের জনপ্রিয় অভিনেত্রী বলেছেন, ‘বিরাটের খেলা আমার খুব ভাল লাগে। কোহলিই আমার ফেভারিট ক্রিকেটার।’ কোহলির উত্থানের পরে অনেকেই বলতে শুরু করে দিয়েছেন বিরাটই ভবিষ্যতের সচিন তেন্ডুলকর।
সাক্ষাৎকার চলাকালীন একই প্রশ্ন করিনাকে করেছিলেন প্রশ্নকর্তা। তাঁকে থামিয়ে করিনা বলেছেন, ‘এখনই বিরাট পরবর্তী সচিন তেন্ডুলকর হয়ে উঠেছে। ও ভাল খেলছে বলেই তো আমরা একের পর এক ম্যাচ জিততে পারছি।’ করিনা যা বলেছেন, তার সুরে সুর মেলাবে গোটা ভারত। বিরাট কোহলি চলতে শুরু করলেই ভারতও জেতে। রবিবার আইপিএল-এও অদ্ভুত ছবি দেখা গিয়েছে ইডেন গার্ডেন্সে। কলকাতা নাইট রাইডার্স বনাম রয়্যাল চ্যালেঞ্জার্স ব্যাঙ্গালোরের ম্যাচ ছিল কলকাতায়। কেকেআর-এর হোম ম্যাচ। তাই ইডেন নাইটদের হয়েই গলা ফাটাবে। এটাই দস্তুর। কিন্তু উলটো ঘটনা দেখা গিয়েছে ইডেনে। উপস্থিত দর্শকদের একটা বিরাট অংশ আরসিবি-কে সমর্থন করেছে।  তার কারণ বিরাট কোহলি। কোহলির প্রতি অপরিসীম ভালবাসার জন্যই রবিরাতে প্রচুর সমর্থন পেয়েছে আরসিবি। লজ্জার হারের পরে কেঁদেছে কলকাতা। যাঁর শোকে ভিনরাজ্য কাঁদে, যাঁর সুখে সবাই আনন্দ পান, সেই বিরাট কোহলিই যে করিনার পছন্দের ক্রিকেটার হবেন, এ তো স্বাভাবিকই।